CELEX: 
Language: sl
Date: 2021-12-13 00:00:00
Title: DELEGIRANA DIREKTIVA KOMISIJE (EU) .../ o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v drugih nizkotlačnih sijalkah na razelektrenje zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve znanstvenemu in tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS). Sprememba zadeva izjemo za navedene vrste uporabe živega srebra v drugih nizkotlačnih sijalkah na razelektrenje.
            
            
               Direktiva RoHS omejuje uporabo nekaterih nevarnih snovi v električni in elektronski opremi (v nadaljnjem besedilu: EEO), kot je določeno v njenem členu 4. Trenutno je omejenih deset snovi, ki so navedene v Prilogi II k direktivi RoHS: svinec, živo srebro, kadmij, šestvalentni krom, polibromirani bifenili (PBB), polibromirani difeniletri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV so navedeni materiali in komponente EEO za posebne vrste uporabe, ki so izvzete iz omejitev snovi iz člena 4(1).
            
            
               Člen 5 Direktive določa, da se prilogi III in IV prilagodita znanstvenemu in tehničnemu napredku, kar lahko vključuje odobritev, obnovitev in razveljavitev izjem. V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (REACH)
                  2
               , ter da je izpolnjen kateri koli od naslednjih pogojev: (i) njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; (ii) zanesljivost nadomestkov ni zagotovljena; (iii) skupni negativni vplivi na okolje, zdravje in varnost potrošnikov, ki bi jih povzročila nadomestitev, bi utegnili prevladati nad skupnimi prednostmi nadomestitve za okolje, zdravje in varnost potrošnikov.
            
            
               Poleg tega se morata pri odločitvah o izjemah in njihovem trajanju upoštevati razpoložljivost nadomestkov in družbeno-ekonomski vpliv nadomestitve. Odločitve o trajanju izjem se morajo prav tako sprejeti ob upoštevanju vseh možnih vplivov na inovacije. Kadar je primerno, se mora pri obravnavi splošnih vplivov izjeme upoštevati celotni življenjski cikel.
            
            
               Člen 5(1)(a) tudi določa, da mora Komisija sprejeti posamezne delegirane akte za vključitev materialov in komponent EEO za posebne vrste uporabe, navedene na seznamih v prilogah III in IV. Člen 5(3) in Priloga V določata postopek za predložitev zahtevkov glede izjem Komisiji.
            
            
               2.POSVETOVANJA PRED SPREJETJEM AKTA
            
            
               Komisija je prejela zahtevke
                  3
                gospodarskih subjektov za odobritev ali obnovitev izjem na podlagi člena 5(3) in Priloge V k direktivi RoHS.
            
            
               Veljavna izjema 4(a) iz Priloge III dovoljuje uporabo živega srebra v drugih nizkotlačnih sijalkah na razelektrenje (na sijalko): 15 mg.
            
            
               Komisija je decembra 2014 in januarja 2015 prejela dva zahtevka za obnovitev te izjeme, v katerih sta vlagatelja v bistvu trdila, da ni na voljo svetlečih diod (LED) ali druge svetlobne tehnike, ki bi uporabljala manj živega srebra ali bi se lahko uporabljala kot nadomestek za te sijalke
                  4
               . Eden od zahtevkov je bil januarja 2020 dopolnjen z dodatnimi informacijami. V skladu z zahtevami člena 5(5) direktive RoHS izjema ostane veljavna, dokler Komisija ne sprejme odločitve o zahtevku za obnovitev.
            
            
               Da bi ocenila zahtevek za obnovitev navedene izjeme, je Komisija junija 2015 začela študijo
                  5
               , ki se je zaključila leta 2016, da bi pripravila zahtevano znanstveno in tehnično oceno, vključno z osemtedenskim spletnim posvetovanjem z deležniki
                  6
               . Poleg priprave navedene študije, v kateri so bili ocenjeni obsežni znanstveni in tehnični podatki ter prejeti prispevki, kot je dokumentirano v poročilu o študiji, je Komisija leta 2019
                  7
                posodobila študijo iz leta 2016, pri čemer se je osredotočila na družbeno-ekonomsko oceno in razpoložljivost nadomestkov v zvezi s to in drugimi izjemami. Končno poročilo o študiji je bilo objavljeno
                  8
               , deležniki pa so bili o tem obveščeni.
            
            
               Komisija se je na srečanju strokovnjakov 1. septembra 2016, 29. oktobra 2018 in 21. oktobra 2019 posvetovala s strokovno skupino držav članic za delegirane akte na podlagi direktive RoHS, da bi zbrala mnenja držav članic o predvidenem poteku dejavnosti v skladu z ugotovitvami ocen. Izvedla je vse potrebne postopkovne korake v zvezi z izjemami od omejitve snovi na podlagi člena 5(3) do 5(7) direktive RoHS
                  9
               . Svet in Evropski parlament sta bila o vseh dejavnostih uradno obveščena.
            
            
               V končnih poročilih je bilo poudarjeno, da:
            
            
               ·sijalke, ki jih zajema ta izjema, niso premazane s fosforjem in proizvajajo predvsem svetlobo v ultravijoličnem območju spektra. Nameščene so v opremi za uporabo v industrijske, komercialne in zasebne namene, kot so uporaba za ultravijolično germicidno ali bakterijsko dezinfekcijo/prečiščevanje zraka/vode/površin;
            
            
               ·za izpolnitev teh namenov mora biti oddana svetloba v globokem ultravijoličnem območju. Alternative brez živega srebra še ne zagotavljajo potrebnega razpona valovne dolžine. Zato so nadomestki s primerljivimi značilnostmi trenutno tehnično neizvedljivi;
            
            
               ·ugotovljeno je bilo tudi, da prve alternative na trgu ne bi zajemale celotne palete izdelkov in da je na sistemski ravni še vedno potreben čas za razvoj zadostnih alternativ, zaradi česar je bilo priporočeno, da se izjema podaljša za najdaljše obdobje nadaljnjih petih let;
            
            
               ·sedanje področje uporabe izjeme se lahko omeji na nizkotlačne sijalke na razelektrenje, ki niso premazane s fosforjem in oddajajo svetlobo v ultravijoličnem območju.
            
            
               V znanstvenih in tehničnih ocenah, v katere so bila vključena tudi posvetovanja z deležniki, je bilo navedeno, da so v zvezi z izjemo 4(a) merila za izjemo še vedno izpolnjena, saj zanesljivi nadomestki še niso na voljo. Rezultati ocene tudi kažejo, da posebna izjema ne bi znižala ravni varovanja okolja in zdravja, ki jo zagotavlja uredba REACH, v skladu s členom 5 Direktive 2011/65/EU.
            
         
         
            
               V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Med posvetovanjem o osnutku akta je bilo prejetih 15 prispevkov. Osnutek akta je bil ob upoštevanju nekaterih izraženih pomislekov revidiran in pojasnjen.
            
            
            
                3.PRAVNI ELEMENTI DELEGIRANEGA AKTA
            
            
               Z delegirano direktivo se obnavlja izjema 4(a) iz Priloge III k Direktivi 2011/65/EU za uporabo živega srebra v določene namene.
            
            
               Komisija je v oceni, ki je temeljila na podpornih študijah in posvetovanjih, ugotovila, da zahtevek za izjemo izpolnjuje vsaj eno od meril iz člena 5(1)(a) direktive RoHS, ki upravičuje podaljšanje izjeme: trenutno v kategorijah sijalk, za katere velja ta izjema, ni mogoče zagotoviti zamenjave živega srebra z zanesljivimi nadomestki. V oceni je bilo ugotovljeno tudi, da bi bilo treba področje uporabe izjeme omejiti na podrobneje opredeljene vrste uporabe.
            
            
               Skratka, pogoji za obnovitev izjeme so izpolnjeni, izjema 4(a) pa se obnovi z uvedbo novega besedila, ki ustreza dejanskemu področju uporabe izjeme.
            
            
               Datum izteka veljavnosti te izjeme je določen v skladu členom 5(2), prvi pododstavek. Kot je bilo ugotovljeno v oceni, stanje razvoja nadomestkov upravičuje obnovitev izjeme za najdaljše obdobje petih let. Odobreno obdobje veljavnosti naj ne bi negativno vplivalo na inovacije.
            
            
               Pravni instrument je delegirana direktiva, kot je določeno v Direktivi 2011/65/EU; pri tem je zlasti pomembno izpolnjevanje zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in okolja ter uskladiti določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne namene, z določbami in pogoji iz direktive RoHS ter postopkom za prilagajanje prilog III in IV znanstvenemu in tehničnemu napredku. 
            
            
               Delegirana direktiva ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 13.12.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v drugih nizkotlačnih sijalkah na razelektrenje zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  10
                ter zlasti člena 5(1), točka (a), Direktive,
            
            
               ob upoštevanju naslednjega:
            
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete uporabe iz Priloge III k navedeni direktivi.
            
         
         
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Živo srebro je omejena snov iz Priloge II k Direktivi 2011/65/EU.
            
            
               (4)Komisija je s Sklepom 2010/571/EU
                  11
                med drugim odobrila izjemo za uporabo živega srebra v drugih nizkotlačnih sijalkah na razelektrenje (v nadaljnjem besedilu: izjema), ki je zdaj navedena kot izjema 4(a) v Prilogi III k Direktivi 2011/65/EU. Izjema je v skladu s členom 5(2), drugi pododstavek, točka (a), navedene direktive prenehala veljati 21. julija 2016.
            
            
               (5)Živo srebro se uporablja v nizkotlačnih sijalkah na razelektrenje za proizvodnjo ultravijolične svetlobe, ki se uporablja za ultravijolično germicidno ali protibakterijsko dezinfekcijo in/ali čiščenje zraka, vode in površin.
            
            
               (6)Komisija je 19. decembra 2014 in 15. januarja 2015 prejela zahtevka za obnovitev izjeme (v nadaljnjem besedilu: zahtevek za obnovitev), kar je v roku iz člena 5(5) Direktive 2011/65/EU, en zahtevek pa je bil nato 20. januarja 2020 posodobljen.  V skladu s členom 5(5) Direktive 2011/65/EU ostane izjema veljavna, dokler se ne sprejme odločitev o zahtevku za obnovitev.
            
            
               (7)V oceni zahtevka za obnovitev, pri kateri sta bila upoštevana razpoložljivost nadomestkov in družbeno-ekonomski vpliv nadomestitve, je bilo ugotovljeno, da odstranitev živega srebra pri zadevnih vrstah uporabe ali njegova nadomestitev s snovjo s primerljivimi značilnostmi trenutno tehnično ni izvedljiva. V navedeni oceni je bilo nadalje ugotovljeno, da se lahko sedanje področje uporabe izjeme omeji na nizkotlačne sijalke na razelektrenje, ki niso premazane s fosforjem in oddajajo svetlobo v ultravijoličnem območju. Ocena je vključevala posvetovanja z deležniki v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (8)Izjema je v skladu z Uredbo (ES) št. 1907/2006 Evropskega parlamenta in Sveta
                  12
               , zato ne znižuje ravni varovanja okolja in zdravja, ki jo zagotavlja navedena uredba.
            
            
               (9)Zato je primerno odobriti obnovitev izjeme s popravljenim besedilom, v katerem je določeno omejeno področje uporabe izjeme, za najdaljše obdobje petih let v skladu s členom 5(2), prvi pododstavek, Direktive 2011/65/EU. V skladu s členom 5(6) Direktive 2011/65/EU bi bilo treba za trenutno izjemo 4(a) določiti obdobje veljavnosti 12 mesecev. Glede na rezultate nenehnih prizadevanj za iskanje zanesljivih  nadomestkov ni verjetno, da bi obdobje veljavnosti te izjeme negativno vplivalo na inovacije.
            
            
               (10)Direktivo 2011/65/EU bi bilo zato treba ustrezno spremeniti –
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 6. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 6. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
         
         
            
               Ta direktiva je naslovljena na države članice.
            
            
               V Bruslju, 13.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                  https://rohs.exemptions.oeko.info/fileadmin
                   in http://rohs.exemptions.oeko.info/fileadmin/user_upload/ 
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf. 
               
               
                  
                     (5)
                  
                        Končno poročilo o študiji je na voljo na 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Obdobje posvetovanja: od 21. avgusta 2015 do 16. oktobra 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_ 
                  Lamps_SEA_20190729_Final.pdf
                  .
               
               
                  
                     (8)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (9)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                  .si lahko ogledate, v kateri fazi je trenutno vsak posamezen delegirani akt.
               
               
                  
                     (10)
                  
                        UL L 174, 1.7.2011, str. 88.
               
               
                  
                     (11)
                  
                        Sklep Komisije 2010/571/EU z dne 24. septembra 2010 o spremembi Priloge k Direktivi 2002/95/ES Evropskega parlamenta in Sveta glede izjem v zvezi z uporabo svinca, živega srebra, kadmija, šestvalentnega kroma, polibromiranih bifenilov ali polibromiranih difenil etrov zaradi prilagoditve znanstvenemu in tehničnemu napredku (UL L 251, 25.9.2010, str. 28).
               
               
                  
                     (12)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA 
            
            
               Vnos 4(a) v Prilogi III k Direktivi 2011/65/EU se nadomesti z naslednjim:
            
            
                     
                        Izjema
                     
                  
                  
                     
                        Področje in datumi veljavnosti
                     
                  
               
                     
                        „4(a)
                     
                  
                  
                     
                        Živo srebro v drugih nizkotlačnih sijalkah na razelektrenje (na sijalko): 15 mg
                     
                  
                  
                     
                        Preneha veljati [Urad za publikacije: 12 mesecev po objavi Delegirane direktive v Uradnem listu]
                     
                  
               
                     
                        4(a)-I
                     
                  
                  
                     
                        Živo srebro v nizkotlačnih sijalkah na razelektrenje, ki niso premazane s fosforjem in pri katerih mora biti zaradi namena uporabe glavno območje oddanega spektra svetlobe sijalke v ultravijoličnem območju spektra: do 15 mg živega srebra na sijalko
                     
                  
                  
                     
                        Preneha veljati [Urad za publikacije: 5 let po objavi Delegirane direktive v Uradnem listu]“